עפ"י גורמים בכירים בפת"ח אחד השיקולים העיקריים של יו"ר הרש"פ מחמוד עבאס בבחירת יורשו הינו מציאת אדם מתאים שימשיך לדאוג לאינטרסים הביטחוניים והכלכליים של משפחת עבאס ששני בניה הינם אנשי עסקים גדולים בשטחים ובכמה מדינות ערביות.
זוהי אחת הסיבות העיקריות שמחמוד עבאס ניסה להכשיר את ד"ר סאיב עריקאת ליורשו, הוא הדיח את יאסר עבד רבו מתפקיד מזכיר הועד הפועל של אש"פ ומינה במקומו את עריקאת כדי לקדמו בהמשך לתפקיד יו"ר הרש"פ.
עפ"י גורמים בכירים בפת"ח, השיקול העיקרי של עבאס בבחירת עריקאת כיורשו הפוטנציאלי נבע משיקולים אינטרסנטים גרידא. ד"ר עריקאת הינו מקורבו ונאמנו, מדובר באישיות חסרת כריזמה שכנראה תעשה הכול כדי לשמור על האינטרסים של משפחת עבאס לאחר שהאב מחמוד יירד מהבמה הפוליטית.
מי שפעל לסכל את כוונת עבאס להכשיר את סאיב עריקאת כיורשו היה ג'יבריל רג'וב אשר ביחד עם בכיר אחר של פת"ח, תוופיק טיראווי, תקפו בחריפות בישיבת הועד הפועל של אש"פ את כוונתו של עבאס לקדם את עריקאת וחתרו נגדו בשורות פת"ח בגדה.
עריקאת נאלץ להתקפל, הוא הודיע כי הוא איננו מעוניין להיבחר לתפקיד יו"ר הרש"פ וכי הוא תומך במועמדותו של מרוואן ברגותי לתפקיד, ברגותי מרצה בבית כלא בישראל עונש של ארבעה מאסרי עולם.
רג'וב עצמו, ניסה לפייס את מחמוד עבאס. לפני כמה שבועות הוא הופיע בערוץ הטלוויזיה הפלסטיני הרשמי ובראיון ארוך הרעיף דברי שבח וחנופה על מחמוד עבאס ומדיניותו, אולם עבאס לא קנה את הדברים והוא נחוש לנקום ברג'וב וגם לדאוג לאינטרסים של בני משפחתו לקראת פרישתו מתפקיד יו"ר הרש"פ.
אחד המהלכים שמחמוד עבאס מנסה להריץ עכשיו הוא קידום מועמדותו של בנו, טארק, לתפקיד יו"ר התאחדות הכדורגל הפלסטינית שבראשה עומד ג'יבריל רג'וב.